

**ประกาศ องค์การบริหารส่วนตำบลอิปัน**

**เรื่อง การรับลงทะเบียนผู้มีสิทธิรับเบี้ยยังชีพผู้สูงอายุและเบี้ยความพิการตามนโยบายรัฐบาล**

**ระหว่างวันที่ ๑ - ๓๐ พฤศจิกายน ๒๕๕๖**

………………..……………………………………………………………….

ตามประกาศระเบียบกระทรวงมหาดไทยว่าด้วยหลักเกณฑ์การจ่ายเงินเบี้ยยังชีพผู้สูงอายุขององค์กรปกครองส่วนท้องถิ่น พ.ศ. ๒๕๕๒ เพื่อใช้ในการดำเนินการจ่ายเงินเบี้ยยังชีพผู้สูงอายุขององค์กรปกครองส่วนท้องถิ่น และระเบียบกระทรวงมหาดไทยว่าด้วยหลักเกณฑ์การจ่ายเงินเบี้ยความพิการให้คนพิการขององค์กรปกครองส่วนท้องถิ่น พ.ศ. ๒๕๕๓ เพื่อใช้ในการดำเนินงานการจ่ายเงินเบี้ยความพิการขององค์กรปกครองส่วนท้องถิ่น ซึ่งข้อ ๗ แห่งระเบียบดังกล่าวข้างต้น กำหนดให้ภายในเดือนพฤศจิกายนของทุกปี ให้ผู้สูงอายุและคนพิการลงทะเบียนและยื่นคำขอรับเงินเบี้ยยังชีพผู้สูงอายุและเบี้ยความพิการในปีงบประมาณถัดไป ณ ที่ทำการองค์กรปกครองส่วนท้องถิ่นหรือสถานที่ที่องค์กรปกครองส่วนท้องถิ่นกำหนด นั้น

ดังนั้นเพื่อให้การดำเนินการดังกล่าวเป็นไปตามระเบียบกระทรวงมหาดไทย องค์การบริหารส่วนตำบลอิปัน จึงประกาศรับลงทะเบียนผู้มีสิทธิรับเบี้ยยังชีพผู้สูงอายุและเบี้ยความพิการ ตามนโยบายรัฐบาล(ประจำปีงบประมาณ พ.ศ. ๒๕๕๘) ระหว่างวันที่ ๑ - ๓๐ พฤศจิกายน ๒๕๕๖ ณ ที่ทำการองค์การบริหารส่วนตำบลอิปัน ตั้งแต่เวลา ๐๙.๐๐ – ๑๖.๐๐ น. (ในวันและเวลาราชการ) รายละเอียดดังต่อไปนี้

**ผู้สูงอายุที่ยื่นขอลงทะเบียน**

**๑. คุณสมบัติของผู้สูงอายุที่มีสิทธิ**

 ๑.๑ มีสัญชาติไทย

 ๑.๒ มีภูมิลำเนาอยู่ในเขตองค์การบริหารส่วนตำบลอิปันตามทะเบียนบ้าน

 ๑.๓ มีอายุ ๖๐ ปี บริบูรณ์ขึ้นไป ในปีงบประมาณ พ.ศ. ๒๕๕๗ (ผู้ที่เกิดก่อน วันที่ ๑ ตุลาคม ๒๔๙๗ กรณีที่ในทะเบียนราษฎรไม่ปรากฏ วันที่/เดือนเกิด ให้ถือว่าบุคคลนั้นเกิดในวันที่ ๑ มกราคม ของปีนั้น) และเป็นผู้สูงอายุรายใหม่ที่ไม่เคยลงทะเบียนมาก่อน

 ๑.๔ ไม่เป็นผู้ได้รับสวัสดิการหรือสิทธิประโยชน์อื่นใดจากหน่วยงานของรัฐ รัฐวิสาหกิจ หรือองค์กรปกครองส่วนท้องถิ่น ได้แก่ ผู้รับเงินบำนาญ ผู้รับเบี้ยยังชีพตามระเบียบกระทรวง มหาดไทย หรือกรุงเทพมหานคร ผู้ที่อยู่ในสถานสงเคราะห์ของรัฐหรือองค์กรปกครองส่วนท้องถิ่น ผู้ที่ได้รับเงินเดือน ค่าตอบแทน รายได้ประจำ หรือผลประโยชน์ตอบแทนอย่างอื่นที่รัฐจัดให้เป็นประจำ

**๒. ผู้สูงอายุต้องนำเอกสารหลักฐานประกอบแบบคำขอลงทะเบียน ดังนี้**

 ๒.๑ บัตรประจำตัวประชาชนหรือบัตรอื่นที่ออกโดยหน่วยงานของรัฐที่มีรูปถ่ายพร้อมสำเนา

 ๒.๒ ทะเบียนบ้านพร้อมสำเนา

 ๒.๓ สมุดบัญชีเงินฝากธนาคารพร้อมสำเนา

**กรณีที่มีความจำเป็น ผู้สูงอายุที่ไม่สามารถมาลงทะเบียนด้วยตนเองได้ อาจมอบอำนาจเป็น ลายลักษณ์อักษรให้ผู้อื่นเป็นผู้ยื่นคำขอลงทะเบียนรับเบี้ยยังชีพผู้สูงอายุแทนก็ได้**

/คนพิการ...

- ๒ -

**คนพิการที่ยื่นขอลงทะเบียน**

**๑. คุณสมบัติของคนพิการที่มีสิทธิ**

 ๑.๑ มีสัญชาติไทย

 ๑.๒ มีภูมิลำเนาอยู่ในเขตองค์การบริหารส่วนตำบลอิปันตามทะเบียนบ้าน

 ๑.๓ มีบัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ

 ๑.๔ ไม่เป็นบุคคลซึ่งอยู่ในความอุปการะของสถานสงเคราะห์ของรัฐ

**๒. คนพิการต้องนำเอกสารหลักฐานประกอบแบบคำขอลงทะเบียน ดังนี้**

 ๒.๑ บัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการพร้อมสำเนา

 ๒.๒ ทะเบียนบ้านพร้อมสำเนา

 ๒.๓ สมุดบัญชีเงินฝากธนาคารพร้อมสำเนา

 ๒.๔ หลักฐานการแสดงความเป็นผู้แทนโดยชอบธรรม/ผู้ดูแล (กรณีคนพิการไม่สามารถมายื่นคำขอด้วยตัวเอง)

**กรณีที่มีความจำเป็น คนพิการที่ไม่สามารถมาลงทะเบียนด้วยตนเองได้ ให้ผู้แทนโดย ชอบธรรม/ผู้ดูแลยื่นคำขอแทน โดยแสดงหลักฐานการเป็นผู้แทน/ผู้ดูแล และหลักฐานคนพิการต่อเจ้าหน้าที่**

จึงประกาศมาเพื่อทราบโดยทั่วกัน

 ประกาศ ณ วันที่ ๒๑ เดือนตุลาคม พ.ศ. ๒๕๕๖



(นายวิโรจน์ ใสแก้ว)

นายกองค์การบริหารส่วนตำบลอิปัน